Lady Gaga diskograafia

Ameerika laulja Lady Gaga on välja andnud 5 stuudioalbumit, 3 kompilatsioonialbumit, 3 videoalbumit, 4 EP-d, 26 singlit (sh 2 koostööna sündinud) ja 7 promosinglit.
Gaga tegi oma debüüdi augustis 2008 stuudioalbumiga "The Fame", mis jõudis USA edetabelis 2. kohale ja sertifitseeriti kolmekordseks plaatinaplaadiks. Album nägi suurt edu ka Euroopas, kus see jõudis Saksamaa ja Suurbritannia edetabelite tippu. Albumi "The Fame" 2 esimest singlit "Just Dance" ja "Poker Face" olid ülemaailmsed hitid ning jõudsid esikohale Austraalia, Kanada, Suurbritannia ja Ameerika Ühendriikide edetabelites. Albumilt ilmus veel 3 singlit: "Eh, Eh (Nothing Else I Can Say)", "LoveGame" ja "Paparazzi". Viimane jõudis TOP 10 edetabelitesse mitmes riigis üle maailma ja saavutas esikoha Saksamaal.
2009. aasta novembris andis ta välja albumi "The Fame Monster", mis pidi olema albumi "The Fame" deluxe-versioon, kuid lõpuks otsustati see anda välja iseseisva EP-na. "The Fame Monster" jõudis esikohale Austraalias. Ameerika Ühendriikides jõudis see EP 5. kohale, kus see sertifitseeriti plaatinaplaadiks. Selle avasingel "Bad Romance" oli EP ainus ülemaailmne hitt. Laul jõudis esikohale 12 riigis ja 2. kohale USAs. Järgmised singlid "Telephone" ja "Alejandro" olid lihtsalt TOP 10-sse jõudnud singlid. 2012. aasta aprilliks olid "The Fame'i" ja "The Fame Monsteri" müüginumbrid jõudnud üle 15 miljoni eksemplarini. Gaga esimene kompilatsioonialbum "The Remix" ilmus 2010. aastal. Album koosnes erinevatest "The Fame'i" ja "The Fame Monsteri" laulude remiksidest. Sai 6. kohale Ameerika Ühendriikides ning jõudis TOP 5 edetabelisse Suurbritannias ja Kanadas. Remiksialbumit suudeti müüa 500 000 eksemplari, mis teeb sellest ühe paremini müüdud remiksialbumi läbi aegade.
Laulja teine stuudioalbum "Born This Way" ilmus mais 2011 ja see jõudis esikohale USAs ning veel kahekümnes riigis. Albumi samanimeline esisingel "Born This Way" saavutas ülemaailmse edu, saades esikohale 11 riigis; sealhulgas Ameerikas, kus sellest sai tema kolmas esikohasingel. Ülejäänud singlid albumilt olid "Judas", "The Edge of Glory", "Yoü and I" ja "Marry the Night". Lady Gaga kolmas stuudioalbum "Artpop" ilmus novembris 2013 ning sisaldas singleid "Applause" ja "Do What U Want". Septembris 2014 andsid Gaga ja Tony Bennett välja koostööna sündinud albumi "Cheek to Cheek", mis jõudis esikohale Ameerika Ühendriikides, saades Lady Gaga kolmandaks järjestikuseks esikohaalbumiks. Tema viies album "Joanne" ilmus oktoobris 2016. Kui see album jõudis taas USA edetabeli esikohale, sai Gagast esimene naine, kellel on olnud 2010. aastatel neli albumit samas riigis esikohal. Esimene singel "Perfect Illusion" jõudis esikohale Prantsusmaal.
Jaanuari 2016 seisuga on ta müünud umbes 27 miljonit albumit ja 146 miljonit singlit üle maailma. Suurbritannias on müüdud umbes 7,25 miljonit singlit ja Ameerika Ühendriikides umbes 10,4 miljonit albumit . USAs on ta esimene ja ainus artist, kelle 2 singlit – "Just Dance" ja "Poker Face" – on ületanud 7 miljoni allalaadimise piiri. Recording Industry Association of America andmetel oli ta 2017. aasta aprilliks digitaalsete singlite läbimüügi poolest viies artist USAs. Selles riigis on tema laule kuulatud ja alla laaditud üle 60 miljoni korra.